BLO-দের নিয়ে মুখ্যমন্ত্রী উদ্বেগকে ‘কুম্ভীরাশ্রু’ বলে কটাক্ষ সুকান্ত মজুমদারের

ওয়েবডেস্ক-  রাজ্যে এসআইআর (SIR) নিয়ে তীব্র চাঞ্চল্য তৈরি হয়েছে। বিএলওদের (BLO) অভিযোগ, এত কম সময়ের মধ্যে এসআইআর ফর্ম-এর কার্যপ্রক্রিয়া সম্পন্ন করতে গিয়ে তারা মানসিকভাবে অসুস্থ হয়ে পড়ছেন। বিএলওদের পাশে দাঁড়িয়েছেন মুখ্যমন্ত্রী মমতা বন্দ্যোপাধ্যায় (Cm Mamata Banerjee)। মুখ্যমন্ত্রীর এই মানবিক বোধকে চরম অপমান করে এক্স হ্যান্ডেলের তীব্র কটাক্ষ করতে দেখা গেল বিজেপির প্রাক্তন রাজ্য সভাপতি, কেন্দ্রীয় মন্ত্রী সুকান্ত মজুমদারকে (Sukanta Majumder) ।

সুকান্ত এক্স হ্যান্ডেলে রাজ্যের মুখ্যমন্ত্রীর দিকে তীব্র আক্রমণাত্মক ভঙ্গিতে বলেন, রাজ্যের ব্যর্থ মুখ্যমন্ত্রী মমতা বন্দ্যোপাধ্যায় BLO-দের মৃত্যুকে নিয়ে যতই নাটকীয় কুম্ভীরাশ্রু ঝরান না কেন, বাংলার BLO-রা জানেন, মানসিক নির্যাতন, চাপ ও ভয় তৈরি করার নেপথ্যের একমাত্র মুখ আসলে তিনিই! পশ্চিমবঙ্গে SIR সম্পর্কিত সরকারি বিজ্ঞপ্তি প্রকাশের বহু আগেই তিনি BLO-দের সামনে প্রকাশ্যে হুমকি ছুড়ে দিয়েছিলেন – “ভুলে যাবেন না, আপনারা সবাই কিন্তু রাজ্য সরকারের কর্মচারী।”

তাঁর এই কথার মধ্যেই লুকিয়ে ছিল তাঁর চাপিয়ে দেওয়া শাসন, দমন আর ভয় দেখানোর রাজনীতি। আজ SIR-এর কাজে যুক্ত বেশিরভাগ BLO দক্ষতা, সততা এবং নিষ্ঠার সঙ্গে দায়িত্ব পালন করছেন। কিন্তু এক প্রতিহিংসাপরায়ণ মুখ্যমন্ত্রীর বারবারের হুমকি তাঁদের মনে যে আতঙ্ক ঢুকিয়ে দিয়েছে, তা অস্বীকার করার কোনও উপায় নেই। মমতা বন্দ্যোপাধ্যায় এখন যদি দাবি করেন যে BLO-রা মানসিক চাপেই আত্মঘাতী হয়েছেন, তাহলে সেই চাপে ঠেলে দেওয়ার মূল কারণ প্রত্যক্ষ এবং পরোক্ষভাবে তিনি নিজেই।

কারণ ২০২১ সালের ২রা মে’র পর থেকে পশ্চিমবঙ্গের মানুষ প্রতিটি দিন প্রত্যক্ষ করেছে মমতার লাগামছাড়া প্রতিহিংসা আর নির্মম দমননীতি। বিরোধী রাজনৈতিক দলের কর্মী, মেরুদণ্ড সোজা রাখা প্রতিবাদী মানুষ এমনকি সরকারি কর্মচারী পর্যন্ত কারোরই রক্ষা নেই তাঁর প্রতিহিংসা ও দমনপীড়নের হাত থেকে।

মমতা বন্দ্যোপাধ্যায় যেভাবে নিজের ব্যর্থতা ঢাকতে দোষ অন্যের ঘাড়ে চাপাতে চান, তা এখন বাংলার মানুষ স্পষ্ট বুঝে ফেলেছে। BLO-দের মৃত্যুকে নিয়ে তাঁর আজকের কান্না তাই শুধু আরেকটি রাজনৈতিক নাটক ছাড়া আর কিছুই নয়।

আরও পড়ুন-  আজ ফের বন্ধ বিদ্যাসাগর সেতু, বিকল্প রুট ঘোষণা কলকাতা পুলিশের

প্রসঙ্গত, মুখ্যমন্ত্রী মমতা বন্দ্যোপাধ্যায় রাজ্যের একের পর এক বিএলওদের মৃত্যু ও অসুস্থ হয়ে পড়ার ঘটনা নিয়ে নির্বাচন কমিশনের তীব্র সমালোচনা করেছেন। মৃত্যুর ঘটনায় উদ্বেগ প্রকাশ করেছেন। মুখ্যমন্ত্রী কমিশনকে তীব্র নিশানা করে বলে, আর কত লাশ দেখবে বাংলা? এবার এই নিয়ে মুখ্যমন্ত্রীকে নিশানা করলেন প্রাক্তন বিজেপি রাজ্য সভাপতি তথা কেন্দ্রীয় মন্ত্রী সুকান্ত মজুমদার।

দেখুন আরও খবর-