গভীর রাতে সুকান্ত–শুভেন্দু বৈঠক, বিজেপি মহলে তীব্র জল্পনা

কলকাতা: রাজ্য বিজেপিতে (BJP) ফের নতুন রাজনৈতিক সমীকরণের গুঞ্জন। সোমবার গভীর রাতে নিউটাউনে (Newtown) সুকান্ত মজুমদারের (Sukanta Majumdar) বাড়িতে হাজির হন শুভেন্দু অধিকারী (Suvendu Adhikari)। এই হঠাৎ সাক্ষাৎ ঘিরে এখন জোর জল্পনা রাজ্য বিজেপি মহলে। প্রশ্ন উঠেছে, দীর্ঘদিনের বিরোধ মিটিয়ে কি হাত মেলাচ্ছেন সুকান্ত ও শুভেন্দু? নাকি এটি আসন্ন সাংগঠনিক পরিবর্তনের আগে নতুন কৌশল?

দলীয় সূত্রে খবর, যখন শমীক ভট্টাচার্যকে কেন্দ্রীয় নেতৃত্ব দিল্লিতে ডেকেছে, ঠিক সেই সময়েই সুকান্ত-শুভেন্দুর এই বৈঠক রাজনৈতিক গুরুত্ব পাচ্ছে। পর্যবেক্ষকদের মতে, শমীক ভট্টাচার্যের পাশে রয়েছেন বিজেপির প্রবীণ নেতারা। রাহুল সিনহা, দিলীপ ঘোষ-সহ পুরনো নেতৃত্বের একটি বড় অংশ। সেই প্রেক্ষিতে অনেকে মনে করছেন, নিজেদের গুরুত্ব টিকিয়ে রাখতে শুভেন্দু ও সুকান্ত এক হচ্ছেন।

আরও পড়ুন: এসআইআর প্রক্রিয়ায় মৃত ভোটার চিহ্নিতকরণে ‘সমব্যথী’ প্রকল্পের সহযোগিতা নিচ্ছে নির্বাচন কমিশন

দীর্ঘদিন ধরে দু’জনের মধ্যে দূরত্ব ছিল প্রকাশ্য। সুকান্ত সভাপতি থাকাকালীন বহু বৈঠকে শুভেন্দু উপস্থিত থাকতেন না, এবং তা নিয়ে সুকান্ত প্রকাশ্যে ক্ষোভও প্রকাশ করেছিলেন। ফলে সোমবার রাতের এই বৈঠক বিজেপির অন্দরেই ‘সম্ভাব্য জোট’ হিসেবে দেখা হচ্ছে।

বিজেপি সূত্রে জানা গিয়েছে, রাজ্য সভাপতি শমীক ভট্টাচার্যের অনুমতি ছাড়াই সুকান্ত ও শুভেন্দু জেলা সফরে যাচ্ছেন, যা দলীয় শৃঙ্খলার পরিপন্থী বলে অনেকের মত। বর্তমানে রাজ্য বিজেপি কার্যত বিভক্ত। একদিকে পুরনো নেতৃত্ব, অন্যদিকে নতুন প্রজন্মের প্রভাবশালী নেতারা। এই পরিস্থিতিতে দুই প্রাক্তন শত্রুর রাতের বৈঠক রাজ্য রাজনীতিতে এক নতুন প্রশ্ন ছুড়ে দিয়েছে। তৃণমূলকে নয়, আপাতত বিজেপির ভিতরেই কি নতুন “জোট রাজনীতি” শুরু হল?

দেখুন আরও খবর: